Premijer Slovenije Marjan Šarec boravi u zvaničnoj poseti Beogradu. Posle svečanog dočeka ispred Palate "Srbija", uz najviše državne počasti, premijerka Ana Brnabić odvojeno je razgovarala sa slovenačkim kolegom.

Održan je i sastanak delegacija dve zemlje.

Premijerka Brnabić je na konferenciji za novinare rekla da je slovenačka privreda jedan od najznačajnijih trgovinsko-ekonomskih partnera Srbije i jedan od najvećih investitora u Srbiji, sa uloženih preko milijardu evra.

Sada je to milijardu i 100 miliona evra, kaže Brnabićeva i dodaje da čak 1.600 slovenačkih kompanija uspešno posluje u Srbiji.

"Ako postoji jedna stvar koju bih ja volela, potrudiću se da naučimo od Slovenije, a to je koliko je važno za dinamičnu, zdravu ekonomiju taj sektor malih, mikro i srednjih preduzeća jer 1.600 slovenačkih preduzeća pokazuje koliko je jaka slovenačka ekonomija", rekla je Brnabićeva.

To je, kaže, ono što je i nama potrebno. "Trudiću se da repliciramo neka od vaših iskustava", rekla je premijerka Srbije slovenačkom kolegi.

Marjan Šarec kaže da Slovenija podržava proširivanje EU na Zapadni Balkan, jer Srbija to zaslužuje.

"Znamo da ima mnogo otvorenih pitanja, ali sigurno ćemo i dalje nastaviti da podržavamo, jer EU je veza država što je do sada nešto najbolje što se Evropi desilo i verujem da Slovenija kao poznavalac regiona, i dobar prijatelj regiona, dobro poznaje probleme kojih tu ima. Nastavićemno da podržavamo proširenje na Zapadni Balkan", istakao je Šarec.